پایگاه خبری توران : اوزون زامانلار اؤنجه، بیر – بیرینه تای اولان ار – آرواد واریمیش. بونلار آواملیقدا، ساده لؤوحلیکده بیر- بیریندن گئری قالان دئییلدیلر. آنجاق بیرینین گؤردویو ایش او بیریسینین خوشونا گلدییینه گؤره همیشه بیر – بیرلریله مئهریبان ایدیلر. بیر گون بئله اولور کی، باشقا شئیلر آلماق اوچون پیه ده کی اینه یی ساتمالی […]
پایگاه خبری توران : اوزون زامانلار اؤنجه، بیر – بیرینه تای اولان ار – آرواد واریمیش. بونلار آواملیقدا، ساده لؤوحلیکده بیر- بیریندن گئری قالان دئییلدیلر. آنجاق بیرینین گؤردویو ایش او بیریسینین خوشونا گلدییینه گؤره همیشه بیر – بیرلریله مئهریبان ایدیلر.
بیر گون بئله اولور کی، باشقا شئیلر آلماق اوچون پیه ده کی اینه یی ساتمالی اولورلار. کیشی اینه یین بوینونا چاتینی سالیب، سورور بازارا. گؤرور کی، بازاردا کئچی ساتیرلار، کئچی خوشونا گلیر. اینه یی کئچی ایله باش-باشا ده ییشیر. کئچینی قاتیر قاباغینا سورور تویوق – جوجه ساتیلان یئره. اورادا بیر پیپییی قیرمیزی خوروز گؤرور، چوخ خوشونا گلیر. کئچینی وئریب خوروزو آلیر، دوشور یولا. هارادا بیر شئی خوشونا گلیر الینده کینی وئریب اونو آلیر. ائله بوجور آلیش – وئریش ائده – ائده ائوه بیر توربا تورش آلچا ایله قاییدیر.
آرواد کیشینین گلدییینی دویان کیمی سئوینه – سئوینه کیشینی قارشیلاییر. کیشینین چیینینده کی توربانی یئره قویماقدا اونا کؤمک ائله ییر. توربانی یئره قویا – قویا دئییر:
- هه، کیشی دیء گؤره ک نه یی ساتیب، نه یی آلدین، نه قده ر قالدی؟
کیشی چکینه – چکینه دئییر:
- آرواد بیلیرسن نه وار؟ بازارا تزه جه گیرمیشدیم کی، گؤردوم یاخشی بوینوزلو بیر کئچی ساتیرلار، خوشوما گلدی اینه ییله باش – باشا دییشدیم.
آرواد دئییر: – نه اولار کئچی یاخشی حئیواندیر. لاپ یاخشی ائله ییبسن.
کیشی دئییر: – هله بیر دایان، بو هاراسیدیر. تویوق – جوجه ساتان یئرین یانیندان کئچنده بیر مخمل توکلوخوروز گؤردوم، خوروز نه خوروز! کئچینی وئریب خوروزو آلدیم.
- خوروز، لاپ یاخشی، نه عجب سنین یادینا دوشوب بیزیم تویوقلارا ائله بیر دنه خوروز لازیم ایدی، ساغ اول کیشی!
کیشی دئییر: – هله بو هاراسیدیر، بیر دایان. تاخیل ساتیلان یئردن کئچنده آرپا گؤردوم. خوروزو وئریب آرپا آلدیم.
آرواد یئنه سئوینیر: – کیشی، یاخشی ائله میسن، عجب ائله میسن. بو بویدا حیطیمیز بوش – بوشونا قالیب. آرپانی سپیب عوضینه نه قدهر تاخیل بیچه ریک. اؤزوموز ده اون ائله ییب، بیشیریب یئیه ریک. تویوق – جوجه یه ده وئره ریک.
کیشی دئییر: – آرواد هله دایان، آرپانیدا بیر توربا تورش آلچا ایله دییشدیم. بودور گتیرمیشم.
آرواد سئوینجله دئییر: – نئجه، تورش آلچا؟ من نه واختداندی یئریکله ییرم تورش آلچایا. سن نه آغیللی کیشی ایمیشسن. منیم اوره ییمدن کئچه نی نئجه یاخشی بیلیبسن. آی سنین قادانی آلیم، آی سنین باشینا دولانیم.
کیشی ده راضی قالیرکی، ائله دییی بازارلیق آروادینین خوشونا گلیب. حال بو کی، بازاردان تورش آلچا ایله قاییداندا قورخوردوکی، آرواد اونو او کی، وار دانلایار.
آرواد اریله کؤمکلشیب تورش آلچا تورباسینی ان قیمتلی بیر نعمت کیمی ائوه آپاریر.
دوز دئییرلر کی، یار یارا تن گلنده سؤزلریده، ائله دیکلریده ایشلریده بیر – بیرینه خوش گلیر و اؤزلرینی دونیانین ان خوشبخت آداملاری حساب ائدیرلر.
اودونچو کیشی ایله آسلانین حیکایه سی
بیری وارایدی بیری یوخ ایدی. آللاه بنده سی چوخ ایدی. بیر اودونچو کیشی وار ایدی گونده کی گونده گئدیب مئشه دن اودون ییغیب گتیریب شهرده ساتیردی کیشی بو پول ایله آرواد اوشاغینین باشینی دولاندیریردی. گونلرین بیر گونونده اورماندا اولان آسلان اودونچو کیشینین بالتاسینین تاپ – توپ سسینی ائشیدرکن نریلده یه – نریلده یه، قابارا – قابارا، دیشلرینی خیرچیلدادا – خیرچیلدادا، ایسته ییردی اونو قییناقلارینین آلتینا سالیب سؤکوب داغیتسین آمما کیشییه یازیغی گلیب ال ساخلادی. بو دورومو گؤرن کیشی حئیوانین هئیبتینی گؤروب آز قالدی سیچان دلیگین ساتین آلسین. آخی اورداکی حئیوانلار و یا خود اینسانلاردا اورمانداکی سولطاندان ایذینسیز مئشه یه اصلاگیرنمه ز ایدی. آنجاق اونلار بیر – بیرینه یاخینلاشارکن یوووشوب یولداش اولدولار. اوندان سونرا آسلان کیشییه یاردیم ائدیب مئشه نین قورو – قورو آغاجلاریندان کؤر – کؤتویوندن، جیر جوووروندن ایپین آراسینا ییغیب شله سین قاییم چکیب دالینا آتیب گتیریب شهرده ساتیردی. بئله لیکله اودونچو آسلانین یاردیمییلا بول – بول پول قازانیب بختهور اولموشدو.
گونلرین بیر گونونده اودونچو کیشی قرار وئردی کی، بلکه آسلانین یوزده بیر یاخشیلیغینین بیرینی اؤده میش اولا. بونون اوچون او آسلانی اؤز ائوینه قوناق چاغیردی. اونلار یئمه یه باشلایاندا دئمه آسلانین آغزینین سویو آخسین. اودونچونون آروادی بو صحنه نی گؤره رک دئدی: اولماز ایدی بو حئیوانین یالین ائشیکده آتایدین یئیه یدی؟ آسلان بو سؤزو ائشیدنده آز قالدی کی، هیرسی باغیرساغین کسسین. آسلان آجیق ائله ییب آیاغا قالخیب مئشه یه ساری یولا دوشدو. بیر نئچه گون آسلان گؤزه گؤرونمه دی آنجاق اودونچو کیشی اونو اونله یه – اونله یه گزیب تاپدی. آسلان اودونچو کیشینی گؤرمک همین دئدی: آی کیشی یا گرک منی ووراسان، یوخسا من سنی سؤکوب داغیداجایام. نعره چکیب اونا ساری آتیلدی. کیشی ایسته میردی یولداشینی وورسون. آمما اؤز جانینین قورخوسوندان بالتانی گؤتوروب اونا ساری یویوروب تپه سیندن بیر ضربه ائندیردی. آسلان زینگیلده یه – زینگیلده یه او هندوردن قویوب گئدیب اوزاقلاشدی.
حئیوان داهی دؤرد آی گئدیب گؤزه گؤرونمه دی. گئنه گونلرین بیر گونونده کیشی آسلانی آختاریب مئشه نین بیر گوشه سینده تاپدی. آسلان اودونچو کیشینی گؤرن کیمی دئدی: باخ ! من یالایا – یالایا یارامی توختاتمیشام؛ آمما سنین آروادینین دیل یاراسی هله ده منیم اوره ییمدن گئتمه ییب.
تهیه و تنظیم : الهام عبادی ( دبیر سرویس تورکی )
azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab